טל דיליאן

טל דיליאן הוא קצין צה"ל במילואים בדרגת אלוף-משנה, שפיקד על היחידה הטכנולוגית של אגף המודיעין. לאחר שחרורו מצה"ל הפך ליזם היי-טק, בעיקר בתחום הסייבר ההתקפי.

 קורות חייו 
דיליאן גדל בירושלים בנם של הציירים חנה ומנשה דיליאן ולו 2 אחיות ואח צעיר. אחיו יואל נהרג במהלך שירותו הצבאי. דיליאן למד בגימנסיה העברית רחביה.

עם גיוסו לצה"ל ב-1979 התנדב דיליאן לסיירת מטכ"ל, ולאחר טירונות צנחנים עבר מסלול הכשרה כלוחם ביחידה. בהמשך עבר קורס קציני חי"ר ושימש במספר תפקידי פיקוד ביחידה. דיליאן שימש במספר תפקידי מטה בחיל המודיעין וב-1994 הצטרף ליחידה הטכנולוגית של אגף המודיעין וכיהן כמפקדה בשנים 1998 עד 2002. במהלך שירותו זכה בפרס ביטחון ישראל. בעקבות טענות בדבר אי־סדרים ביחידה שבפיקודו נפתחה כנגד דיליאן חקירת מצ"ח. כתוצאה מן החקירה רשם הרמטכ"ל לדיליאן הערה פיקודית בתיקו האישי. קידומו בוטל והוא פרש מצה"ל ב-2002. ב-2005, עיתון מעריב דיווח כי דיליאן זוכה סופית.

דיליאן היה ממייסדי תוכנית עתידים, שימש מנכ"ל הפרויקט ומכהן בדירקטוריון עמותת ידידי עתידים. דיליאן ייעץ לעמותת "דרומה צפונה" בראשיתה, אשר קידמה את תוכנית הממשלה לפיתוח הנגב. עסק בייעוץ בתחום הטכנולוגי, שימש דירקטור במספר חברות היי טק והיה שותף בהקמת מספר חברות הזנק, בהן סולאראדג', Vidyo ועוד.

ב-2011 ייסד דיליאן יחד עם בועז גודלמן את חברת סירקלס שפיתחה מוצר בתחום הסייבר ההתקפי, המאפשר מעקב אחר אנשים בדיוק מיקום מרבי באמצעות ניצול חולשה של הרשת הסלולרית כדי לאתר מכשירי סלולר. ב-2014 נרכשה החברה על ידי קרן האקוויטי "פרנסיסקו פרטנרס" תמורת 130 מיליון דולר ומוזגה עם חברת NSO. דיליאן הרוויח מעסקה זו כ-21 מיליון דולר.

בין השנים 2017-2015 כיהן כסגן נשיא ביצרנית מדפסות התלת־ממד, סטרטסיס. בשנת 2019, דיליאן הקים את אינטלקסה, חברה אשר מתמקצעת באיסוף וניתוח נתונים. בנוסף, הוא הקים את חברת ManuFuture ואת Medovie.

 חשדות, מעצרים, סנקציות כנגדו, הרשעתו בבית משפט ביוון והטלת 8 שנות מאסר כנגדו 
בנובמבר 2019 החרימה משטרת קפריסין רכב ובו ציוד מודיעיני בשווי 9 מיליון דולר של חברת "WiSpear" שהקים דיליאן, ובדצמבר עצרה שלושה עובדים של החברה. בית המשפט טען כי המעצר אינו מוצדק והורה על שחרורם כעבור יומיים. בנובמבר 2021 הוחלט שלא להגיש כתבי אישום כנגד המעורבים לאחר שלא נמצאו כל ממצאים לפעילות בלתי חוקית ברמה האישית אך החברה עצמה נקנסה ב-960 אלף אירו בגין שורה של הפרות פרטיות. בפברואר 2022 בית המשפט בלרנקה מצא את החברה אשמה גם כן בשורה של עבירות פרטיות, תקשורת ומכס לאחר חקירה ממושכת במסגרתה נחשף כי החברה שאבה מידע לא כדין ממערכות אינטרנט אלחוטיות שהתבקשה להתקין בשדה התעופה הרמס. באוקטובר 2022 הגיש עיתונאי חוקר יווני בקשה לפרקליטות ביוון לחקור חשד פלילי נגד דיליאן והחברה.

ב-3 במרץ 2024 הטיל ממשל ארצות הברית סנקציות על דיליאן, על בת זוגו ושותפתו העסקית שרה אלכסנדרה פייסל חמו, ועל אישים ותאגידים נוספים הקשורים לחברת הסייבר "אינטלקסה" שפעלה מאתונה והוקמה על ידי טל דיליאן. 

ב-26 בפברואר 2026 גזר בית המשפט ביוון עונש של 8 שנות מאסר בפועל על טל דיליאן ועל שרה אלכסנדר פייסל חמו, וכן על שני אנשים עסקים יוונים, במסגרת פרשת הרוגלות שנודעה כ"פרשת פרדטור" או "ווטרגייט היווני" שהסעירה את יוון, מאז נחשפה בשנת 2022.

בית המשפט הרשיע את דיליאן ואת שלושת הנאשמים האחרים ב"הפרת סודיות של תקשורת טלפונית", "שיבוש מערכת רישום נתונים אישיים על בסיס חוזר", ו"גישה בלתי חוקית למערכת מידע או לנתונים". לאחר החלטת בית המשפט, הגישו הארבעה ערעור על ההחלטה. גזר הדין הושהה עד להכרעה בערעור.

הארבעה השתמשו בתוכנת המעקב "פרדטור" ששווקה על ידי קבוצת אינטלקסה, כדי לעקוב אחר 87 אנשים, בהם שרים בממשלה, בכירים בצבא היווני ועיתונאים.

בית המשפט דחה בקשות להקלה בעונש, ציין כי ייתכן שמעורבים בפרשה גורמים נוספים, בהם גם אנשי מודיעין, והורה להעביר את חומרי החקירה לפרקליטות באתונה לבחינת חשד לעבירות חמורות יותר, לרבות ריגול.

 השכלה 
למד בתוכנית הבין-תחומית לתלמידים מצטיינים ע"ש עדי לאוטמן והוא בעל תואר ראשון במדע המדינה, תואר ראשון במשפטים ותואר שני במנהל עסקים מאוניברסיטת תל אביב.

 לקריאה נוספת 
 דן מרגלית ורונן ברגמן, "הבור – הסודות האפלים מאחורי משבר המנהיגות החמור בתולדות צה"ל", כנרת, זמורה-ביתן, 2011.

קישורים חיצוניים
 אתר טל דיליאן
ביוגרפיה באתר אורט בראודה
 כתבת פרופיל על טל דיליאן, באתר פורבס, 5 באוגוסט 2019 





 הערות שוליים 

קטגוריה:לוחמי סיירת מטכ"ל
קטגוריה:מפקדי היחידה הטכנולוגית של אגף המודיעין
קטגוריה:יזמי היי-טק ישראלים
קטגוריה:בוגרי גימנסיה רחביה
קטגוריה:בוגרי אוניברסיטת תל אביב: התוכנית הבין-תחומית לתלמידים מצטיינים ע"ש עדי לאוטמן
קטגוריה:דירקטורים ישראלים
קטגוריה:זוכי פרס ביטחון ישראל: חיילי צה"ל
קטגוריה:ישראלים שנולדו במאה ה-20